/* KOM/2011/0115 v konečnom znení */ Odporúčanie ROZHODNUTIE RADY o vymenovaní Európskeho hlavného mesta kultúry na rok 2015 v Českej republike





[pic] | EURÓPSKA KOMISIA | Brusel, 14.3.2011 KOM(2011) 115 v konečnom znení Odporúčanie ROZHODNUTIE RADY o vymenovaní Európskeho hlavného mesta kultúry na rok 2015 v Českej republike EN DÔVODOVÁ SPRÁVA V rozhodnutí Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019[1] sa stanovuje postup vymenovania európskych hlavných miest kultúry. Podľa článku 2 uvedeného rozhodnutia sa od roku 2009 za európske hlavné mestá kultúry vymenujú dve mestá z dvoch členských štátov, v súlade s chronologickým poradím stanoveným v prílohe k danému rozhodnutiu. V roku 2015 budú usporiadateľmi tohto podujatia Belgicko a Česká republika. Nominácia európskych hlavných miest kultúry na rok 2015 podlieha ďalej uvedenému postupu. Každý príslušný členský štát uverejní výzvu na predkladanie prihlášok najneskôr šesť rokov pred začatím podujatia. Výberová komisia pozostávajúca z 13 nezávislých odborníkov v oblasti kultúry sa stretne na predbežnom výberovom zasadnutí najneskôr päť rokov pred začatím podujatia. Výberová komisia posúdi zaslané žiadosti na základe kritérií stanovených v článku 4 rozhodnutia č. 1622/2006/ES a vypracuje zoznam kandidujúcich miest, ktoré sa budú po doplnení žiadostí ďalej posudzovať. Deväť mesiacov po predbežnom výberovom zasadnutí zvolá každý príslušný členský štát výberovú komisiu na účely konečného výberu. Po dôkladnom posúdení predbežne vybraných miest na základe kritérií stanovených pre túto činnosť výberová komisia odporučí nomináciu jedného mesta v každom príslušnom členskom štáte. Na základe týchto odporúčaní každý z týchto dvoch členských štátov navrhne jedno mesto, ktoré by sa malo stať európskym hlavným mestom kultúry, a oznámi to Európskemu parlamentu, Rade, Komisii a Výboru regiónov najneskôr štyri roky pred začatím príslušného podujatia. Európsky parlament môže postúpiť svoje stanovisko Komisii, najneskôr však tri mesiace po prijatí nominácií. Rada na základe odporúčania Komisie oficiálne vymenuje príslušné mestá na rok, pre ktorý boli nominované. V Českej republike boli podané tri žiadosti na vymenovanie za Európske hlavné mesto kultúry: Hradec Králové, Ostrava a Plzeň. Na konci dvojkolového výberového procesu, bol projekt mesta Plzeň posúdený ako projekt, ktorý najlepšie spĺňa ciele a kritériá tohto podujatia definovaného v článku 4 rozhodnutia č. 1622/2006/ES. Výberová komisia následne vo svojej správe zo septembra 2010 odporučila, aby sa mesto Plzeň stalo usporiadateľom podujatia v roku 2015 v Českej republike. Česká republika oznámila tieto nominácie Európskemu parlamentu, Rade, Komisii a Výboru regiónov na konci roku 2010. Európsky parlament zaslal Komisii začiatkom januára 2011 súhlasné stanovisko. Výberový proces sa v Belgicku uzavrel na jar 2010 a v novembri 2010 bolo vymenované mesto Mons. Na základe uvedeného Komisia v súlade s článkom 9 ods. 3 rozhodnutia č. 1622/2006/ES predkladá Rade priložené odporúčanie na oficiálne vymenovanie mesta Plzeň za Európske hlavné mesto kultúry 2015 v Českej republike. Odporúčanie ROZHODNUTIE RADY o vymenovaní Európskeho hlavného mesta kultúry na rok 2015 v Českej republike RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na rozhodnutie Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019[2], a najmä na jeho článok 9 ods. 3, so zreteľom na odporúčanie Európskej komisie, so zreteľom na správu výberovej komisie z septembra 2010 týkajúcu sa výberového postupu pre európske hlavné mestá kultúry v Českej republike, keďže: berúc do úvahy, že kritériá stanovené v článku 4 rozhodnutia č. 1622/2006/ES sú v celom rozsahu splnené, PRIJALA TOTO ROZHODNUTIE: Článok 1 Mesto Plzeň sa vymenúva za „Európske hlavné mesto kultúry 2015“ v Českej republike. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie . V […] Za Radu predseda [1] Ú. v. EÚ L 304, 3.11.2006, s. 1. [2] Ú. v. EÚ L 304, 3.11.2006, s. 1.